หุ้นดาวโจนส์ปิดลบ357.28 จุดกังวลโควิด-19ฉุดเศรษฐกิจโลก
ดาวโจนส์ปิดลบ357.28 จุด น้ำมันร่วง 2.33ดอลลาร์สหรัฐ ทองปิดลด75.80$ ท่ามกลางความกังวลโควิด-19ฉุดเศรษฐกิจโลก
29 ก.พ. 2563

หุ้นสหรัฐฯทำสถิติเป็นสัปดาห์ที่ปิดลบหนักหน่วงที่สุดนับตั้งแต่วิกฤตการเงินโลก 2008 ท่ามกลางความกังวลว่าไวรัสโควิด-19 อาจฉุดรั้งการเติบโตของเศรษฐกิจโลก ดาวโจนส์ ลดลง 357.28 จุด (1.39 เปอร์เซ็นต์) ปิดที่ 25,409.36 จุด เอสแอนด์พี ลดลง 24.54 จุด (0.82 เปอร์เซ็นต์) ปิดที่ 2,954.22 จุด แนสแดค เพิ่มขึ้น 0.89 จุด (0.01 เปอร์เซ็นต์) ปิดที่ 8,567.37 จุด
ไอเพค ออซการ์เดสคายา นักวิเคราะห์อาวุโสแห่งสวิสโควทแบงค์กล่าวว่า ตลาดอยู่ในโหมดแห่งความตื่นตระหนกเต็มพิกัด แน่นอนว่าการแพร่ระบาดของโคโรนาไวรัสกระทบภาคธุรกิจ และบางทีมันอาจส่งผลกระทบทางลบต่อผลประกอบการบริษัทและการเติบโตของเศรษฐกิจโลกยาวนานกว่าที่คาดไว้ ช่วงหนึ่งการซื้อขายตลาดร่วงลงไปถึง 770 จุด ก่อนกระเตื้องเล็กน้อย หลังนักวิเคราะห์บางคนคาดหมายว่าธนาคารกลางสหรัฐฯ(เฟด) อาจเปลี่ยนเข้าสู่โหมดแก้วิกฤต ด้วยการปรับลดอัตราดอกเบี้ยเป็นการด่วน แม้จากนั้นไม่นาน เจมส์ บุลบาร์ด ประธานเฟดสาขาเซนต์หลุยส์ เผยว่าการปรับลดดอกเบี้ยฉุกเฉิน ไม่อยู่ในความคิดของเหล่าคณะกรรมการกำหนดนโยบายการเงินของธนาคารกลางในตอนนี้
สัญญาน้ำมันดิบเวสต์เทกซัส อินเตอร์มีเดียต หรือ ไลต์สวีตครูด งวดส่งมอบเดือนเมษายน ลดลง 2.33 ดอลลาร์ ปิดที่ 44.76 ดอลลาร์ต่อบาร์เรล ส่งผลให้ตลอดทั้งสัปดาห์ขยับลง 16% ถือเป็นสัปดาห์ที่ปิดลบมากที่สุดนับตั้งแต่สัปดาห์สิ้นสุดวันที่ 19 ธันวาคม 2008
ส่วนราคาทองคำในวันศุกร์(28ก.พ.) ดิ่งลงหนักเกือบ 5% ทองคำตลาดโคเม็กซ์ ลดลง 75.80 ดอลลาร์ ปิดที่ 1,566.70 ดอลลาร์ต่อออนซ์ ถือเป็นการปรับลดลงหนักหน่วงที่สุดนับตั้งแต่วันที่ 20 มิถุนายน 2013